與諸公會飲崑山放生池亭
作者：趙彥端
朝代：宋

paragraphs: 初疑山遥遥，不知日車永。
杖藜起衰病，適此氛翳屏。
北山喜覿面，倒屣客不領。
讙然呼斷橋，快掃風柳影。
扁舟載幽具，二面納倒景。
荷香已坐足，不待花破穎。
潛魚出銀刀，盈月上金餠。
琴間得新弄，棋醉有新警。
長笛者誰歟，喧靜同一境。
行歌带亦適，還坐燭初耿。
吾曹困重陰，濕處混蛙黽。
忽逢天宇寬，況此星斗冷。
酒爲河朔傾，大勝汲寒井。
詩成西園句，浩若轉脩綆。
君看萬象色，回首森已暝。
吾歡豈異茲，瓶罄勿三請。